“Word ons almal maar net nog misdaadstatistieke?”Die Afrikanerbond het Maandag in reaksie op die moorde op Senzo Meyiwa en Johan Janse van Rensburg gesê hulle is bekommerd dat die slagoffers met verloop van tyd, maar net nog misdaadstatistieke word. Meyiwa, Bafana Bafana-kaptein, is Sondagaand by ŉ huis in Vosloorus aan die Oos-Rand doodgeskiet. Janse van Rensburg is Saterdag op sy plaas buite Leeudoringstad vermoor. “Terwyl 5 378 polisiebeamptes die president, en sy 35 ministers en 37 adjunkministers en hul huise moet beskerm, beleef die gemiddelde Suid-Afrikaner ŉ lae intensiteit misdaadoorlog waarin 17 068 mense van Maart 2013 tot Maart 2014 vermoor is – 809 meer as die vorige tydperk,” het Jaco Schoeman, voorsitter van die Afrikanerbond, gesê. “Die vraag moet egter gevra word: Wat moet nog gebeur alvorens die Suid-Afrikaanse regering daadwerklik optree? Misdaad, wetteloosheid en die gepaardgaande kommer oor die verval van die strafregstelsel in Suid-Afrika het egter nou ŉ keerpunt bereik en sal daar nou nuut en indringend besinning moet kom oor die totale misdaadsituasie in Suid-Afrika,” volgens Schoeman. Hy het gesê elke strategie van die regering teen misdaad, het tot dusver skouspelagtig misluk. “ŉ Nuwe, drastiese benadering met nuwe, maar verreikende uitkomste vir ŉ abnormale situasie met betrekking tot misdaad is nou dringend nodig. As ŉ eerste stap sal die regering en sy leiers uit die gemaksone van hulle beveiliging moet kom en self die realiteite van ŉ onveilige Suid-Afrika ervaar. Die meer as 5 000 lede van die SAPD wat omsien na hulle beveiliging kan reeds ŉ dramatiese verskil maak in die stryd teen misdaad.” Die Christen-Demokratiese Party (CDP) het intussen in reaksie op die moord op Janse van Rensburg boere gelukgewens nadat hulle gekeer het dat die vermeende plaasmoordenaars wegkom. “Die CDP vind dit onaanvaarbaar dat mense wat duidelik uit selfverdediging opgetree het, met ŉ swaard van ŉ moordklag oor hul koppe moet leef tot die vervolgingsgesag of howe besluit dat dit geregverdig was,” het ds. Theunis Botha, leier van die CDP, gesê. “Ons weet dit is bloot ŉ prosedure om moorddosiere te open, maar daar was reeds voorvalle waar wetsgehoorsame burgers, of selfs die slagoffers, gearresteer is. Ons doen weer eens ŉ beroep op die owerhede om die dossiere iets anders te noem om die trauma van die wat geïmpliseer word, effens te verlig. Trouens, ons beskou die praktyk om sulke dossiere moorddossiere te noem ŉ skending van die geïmpliseerdes se menseregte, wanneer hulle eintlik as helde beskou moet word,” het Botha gesê.